text: আওয়ামী লীগ ঘৃণার পথ বেছে নিয়েছে: বুলবুল
  রাজশাহী ব্যুরো ২২ জুলাই ২০১৮, ২২:১৮ | অনলাইন সংস্করণ
  বিএনপি মনোনীত মেয়রপ্রার্থী মোসাদ্দেক হোসেন বুলবুল বলেছেন, রাজশাহী সিটি কর্পোরেশন নির্বাচনে বিএনপির প্রতি জোয়ার দেখে আওয়ামী লীগ নেতাকর্মীরা ভীত হয়ে পড়েছেন। তারা এখন নির্বাচন বাদ দিয়ে বিএনপি দমনে উঠে পড়ে লেগেছেন।
  তিনি বলেন, আইনশৃংঙ্খলা বাহিনী দিয়ে বিএনপি নেতাকর্মীদের গ্রেফতার করা হচ্ছে। জনগণের প্রতি আস্থা না রেখে আওয়ামী লীগ ঘৃণার পথ বেছে নিয়েছে। রোববার সকালে নগরীর ২৯ নম্বর ওয়ার্ডে গণসংযোগকালে তিনি এসব কথা বলেন।
  বুলবুল বলেন, আওয়ামী লীগের মধ্যে হাইব্রিড নেতাকর্মীরা থাকায় আসল নেতারা লিটনের পক্ষ থেকে মুখ ফিরিয়ে নিয়েছেন। দিন দিন তার জনপ্রিয়তা শূন্যের কোটায়।
  গণসংযোগকালে বুলবুলের সঙ্গে বিএনপি চেয়ারপারসনের উপদেষ্টা মিজানুর রহমান মিনু, হাবিবুর রহমান হাবিব, রাজশাহী মহানগর বিএনপির সাধারণ সম্পাদক অ্যাডভোকেট শফিকুল হক মিলনসহ নেতাকর্মীরা উপস্থিত ছিলেন।